google/wiki40b huggingface dataset:
Σίσες Ρεθύμνης

Ιστορία

Το όνομα έχει μινωική προέλευση και διασώθηκε ακέραιο στο πέρασμα των αιώνων στο σημερινό χωριό. Το 1965 κατά την εκτέλεση έργων βόρεια του χωριού, βρέθηκε μια κυλινδρική στήλη ύψους 0,64 και διαμέτρου 0,45 μ. που χρησίμευε σαν βωμός ή οροθέσιο της περιοχής. Επάνω στην κυλινδρική επιφάνεια της είναι χαραγμένη με γράμματα του 2ου ή των αρχών του 1ου π.Χ. αιώνα η λέξη ΣΙΣΑΙΩΝ. Η στήλη αυτή με το όνομα Σισαίων, τα νομίσματα που έχουν βρεθεί σε τάφους, τα ερείπια που φαίνονται στο χώρο δείχνουν ότι στο μέρος αυτό υπήρχε αρχαία πόλη με το όνομα Σίσα ή Σίσαι και οι κάτοικοι Σισαίοι, αν και δεν αναφέρεται από τους αρχαίους συγγραφείς.
Aναφέρεται στα κείμενα του Francesco Barozzi το 1577. Ο Καστροφύλακας (Κ183) αναφέρει ότι το χωριό έχει 370 οφειλόμενες αγγαρείες, αλλά δεν αναφέρει τον πληθυσμό του. Επίσης αναφέρεται από τον Φραντσέσκο Μπαζιλικάτα (1630) και την τουρκική απογραφή του 1671 ως Sisses.
Σε ανασκαφές που πραγματοποίησε ο Γερμανός καθηγητής Siegfried Ε. Kuss στην περιοχή το 1963, βρέθηκε πληθώρα απολιθωμένων οστών από ζώα που έζησαν στην Κρήτη και στο νότιο Αιγαίο των Μειοκαινικών και Πλειστοκαινικών θηλαστικών, τα οποία καλύπτουν μία περίοδο από 15 εκατομμύρια χρόνια μέχρι πριν 10.000 χρόνια.

Εκκλησιαστική υπαγωγή

Η εκκλησία του χωριού είναι αφιερωμένη στον Άγιο Γεώργιο. Εκκλησιαστικά υπάγεται στην Στ΄ Αρχιερατική Περιφέρεια της Ιεράς Μητροπόλεως Ρεθύμνης και Αυλοποτάμου, της Εκκλησίας της Κρήτης.

Άλλες πληροφορίες

Στην ευρύτερη περιοχή συλλέγεται - αποκλειστικά στον κόσμο - η κομμεορητίνη λάδανο “Το Μύρο της Βίβλου” από το φυτό Λαδανιά (Cistus Creticus). Οι κάτοικοί του ασχολούνται με την κτηνοτροφία, την καλλιέργεια εσπεριδοειδών, κυρίως πορτοκάλια, κοντά στη θάλασσα και την μελισσοκομεία.
Ηλιακό ημερολόγιο

Το ηλιακό ημερολόγιο αποτελεί είδος ημερολογίου που αναπαριστά την θέση της Γης στην περιστροφή της γύρω από τον Ήλιο (ή αντίστοιχα την θέση του Ήλιου κινούμενου στην ουράνια σφαίρα).

Αστρικά ηλιακά ημερολόγια

Εάν η θέση της Γης υπολογίζεται με βάση την σταθερή θέση των άστρων, τότε οι ημερομηνίες αναπαριστούν του ζωδιακούς αστερισμούς κοντά στους οποίους βρίσκεται ο ήλιος. Ένα τέτοιο ημερολόγιο καλείται αστρικό ηλιακό ημερολόγιο.
Το μέσο έτος σε ένα τέτοιο ημερολόγιο αντιστοιχεί στο αστρικό έτος.
Το Βεγγαλικό ημερολόγιο είναι αστρικό ηλιακό ημερολόγιο. Το κάθε έτος έχει συνήθως 365 ημέρες, αλλά περιστασιακά αποκτά μια επιπρόσθετη ημέρα για να γίνει δίσεκτο έτος.
Φίλιππος του Σλέσβιχ-Χόλσταϊν-Σόνντερμπουρκ-Γκλύκσμπουρκ

Βιογραφία

Ήταν ο έκτος γιος του Ιωάννη Β΄ του νεότερου, δούκα του Σ.Χ.Σόντερμπουρκ και της Ελισάβετ των Γουέλφων, κόρης του Ερνέστου Γ΄ δούκα του Μπράουνσβαϊχ-Γκρούμπενχαγκεν.
Το 1622 διαδέχθηκαν τον Ιωάννη Β΄ οι γιοί του: ο Χριστιανός έλαβε τη νήσο Έρο, ο Αλέξανδρος το Σόνντερμπουρκ, ο Φρειδερίκος το Νόρμπουρκ, ο Φίλιππος το Γκλύκσμπουρκ και ο Ιωακείμ-Ερνέστος το Πλεν. Το 1633 απεβίωσε ο Χριστιανός και η περιοχή του Έρο μοιράστηκε από τους επιζώντες αδελφούς του: ο Φίλιππος έλαβε το Κόπινκ (Έροσκομπινκ) και το Βούντερουπ και ο Φρειδερίκος το Γκρόστεν, το οποίο πώλησε τρία έτη μετά στον Φίλιππο.  
Αγόρασε την περιοχή Φράιβιλλεν στο Σλέσβιχ και την παραχώρησε στην κόρη του Χέντβιχ. Το 1648 αγόρασε την περιοχή Γκράβενσταϊν του Σούνντεβετ (βόρεια του φιόρδ Φλέσμπουρκ) από τον Χανς φον Άλεφελτ και το 1662 την πώλησε στην Φρειδερίκο φον Άλεφελτ. Απεβίωσε το 1663 σε ηλικία 79 ετών. Οι περιοχές του στη νήσο Έρο πωλήθηκαν από απόγονό του το 1749 στον Φρειδερίκο Ε΄ της Δανίας.
Μουσταφά Τσελεμπή

Ιστορία

Ο Μουσταφά Τσελεμπή γεννήθηκε το 1393 και ήταν γιος του οθωμανού σουλτάνου Βαγιαζήτ Α΄ και της Ντεβλέτσαχ Χατούν. Μετά τη Μάχη της Άγκυρας, το 1402, στην οποία ο πατέρας του ηττήθηκε από τον Ταμερλάνο, ο ίδιος όπως και ο πατέρας του, κρατήθηκαν ως αιχμάλωτοι πολέμου. Ενώ τα τέσσερα αδέρφια του (Σουλεϊμάν, Ίσα, Μουσά και Μεχμέτ) αγωνίζονταν για τον θρόνο κατά την περίοδο της Οθωμανικής Μεσοβασιλείας, ο ίδιος ήταν αιχμάλωτος στη Σαμαρκάνδη (σημερινό Ουζμπεκιστάν). Μετά τον θάνατο του Ταμερλάνου, το 1405, επέστρεψε στην Ανατολία.

Πρώτη εξέγερση

Μετά τη Μεσοβασιλεία, από την οποία νικητής αναδείχτηκε ο Μεχμέτ Α΄, ο Μουσταφά εμφανίστηκε στη Ρούμελη με τη βοήθεια του βυζαντινού αυτοκράτορα Μανουήλ Β΄ Παλαιολόγου. O Μουσταφά ζήτησε από τον αδερφό του να μοιραστούν την αυτοκρατορία. Ο Μεχμέτ αρνήθηκε το αίτημα του και τον νίκησε εύκολα στην μάχη. Έπειτα ο Μουσταφά Τσελεμπή κατέφυγε στην βυζαντινή πόλη της Θεσσαλονίκης το 1416. Μετά την επίτευξη συμφωνίας με τον Μεχμέτ, ο βυζαντινός αυτοκράτορας Μανουήλ Β΄ Παλαιολόγος τον εξόρισε στην Λήμνο.

Δεύτερη εξέγερση

Μετά τον θάνατο του Μεχμέτ Α΄, το 1421, πίστεψε πως θα μπορούσε να νικήσει τον ανιψιό του, Μουράτ Β΄. Με τη βοήθεια των βυζαντινών κατέλαβε την Καλλίπολη, που έλεγχε τον Ελλήσποντο και μετά την κατάληψη της Ανδριανούπολης κυβέρνησε τη Ρούμελη. Στη συνέχεια κέρδισε την εύνοια των Oθωμανών διοικητών της Ρούμελης. Ο Μουσταφά, αφού απέκτησε μεγάλη αυτοπεποίθηση, αποφάσισε να κατακτήσει την Ανατολία.
Ωστόσο στην Ανατολία, ο Μιχάλογλου, οπαδός του Μουράτ Β΄, ενθάρρυνε τους συμμάχους του Μουσταφά να υποστηρίξουν τον Μουράτ αντ'αυτού. Επιπλέον κάποιοι από τους συμμάχους του Μουσταφά, όπως ο Κιουνέτ, μπέης του Αϊδινίου, τον εγκατέλειψαν. Ο Μουσταφά εγκατέλειψε τις προσπάθειές του να κατακτήσει την Ανατολία και διέφυγε προς τη Ρούμελη με τις δυνάμεις του Μουράτ να τον καταδιώκουν. Για να περάσει ο Μουράτ τον Ελλήσποντο, πλήρωσε ακριβά τους Γενουάτες για του δώσουν πλοία. Τελικά οι δυνάμεις του Μουράτ συμβάδισαν με του Μουσταφά και τον συνέλαβαν.
TWA Πτήση 840 (1969)

Ιστορικό

Τον Αύγουστο του 1969, οι ηγέτες της αριστερής πτέρυγας της Παλαιστινιακής οργάνωσης «Λαϊκό Μέτωπο για την Απελευθέρωση της Παλαιστίνης (PFLP)», έμαθαν ότι ο Γιτζάκ Ράμπιν, ο Πρεσβευτής του Ισραήλ στις Ηνωμένες Πολιτείες, είχε προγραμματιστεί να είναι επάνω σε μια πτήση της Trans World Airlines (TWA) Ρώμη-Αθήνα-Τελ Αβίβ. Αργά εκείνο τον μήνα (στις 29), δύο μαχητές οι Leila Khaled και Salim Issawi, έκαναν αεροπειρατεία στο αεροσκάφος.

Επακόλουθο

Η επιχείρηση ήταν επιτυχής, παρ'όλα αυτά, δεν επέβαινε ο Ράμπιν (Rabin). Οι αεροπειρατές, υποχρέωσαν τους πιλότους να προσγειώσουν το αεροσκάφος, στο Διεθνές Αεροδρόμιο Δαμασκού στη Συρία. Εκκένωσαν το αεροσκάφος, ένα Boeing 707 και ανατίναξαν το ρύγχος του αεροσκάφους. Οι Συριακές Αρχές, συνέλαβαν τους αεροπειρατές και αμέσως απελευθέρωσαν τα 12 μέλη του πληρώματος και τους 95 επιβάτες, διατηρώντας αρχικώς, έξη Ισραηλινούς επιβάτες. Από αυτούς, οι τέσσερις απελευθερώθηκαν στις  30  Αυγούστου. Οι εναπομείναντες δύο Ισραηλινοί επιβάτες, απελευθερώθηκαν τον Δεκέμβριο του ίδιου έτους, εις αντάλλαγμα με 71 στρατιώτες της Συρίας και της Αιγύπτου, οι οποίοι απελευθερώθηκαν από το Ισραήλ. Οι δύο Παλαιστίνιοι αεροπειρατές, απελευθερώθηκαν δίχως κατηγορίες, περί τα μέσα Οκτωβρίου.

Συνέπειες

Το αεροσκάφος επέστη ζημία $4 εκατομμυρίων. Η Boeing επιδιόρθωσε το αεροσκάφος, προσαρμόζοντας το τμήμα του ρύγχους του αεροσκάφους, το παρέκλεινε από τη γραμμή παραγωγής στο Renton και το εξόπλισε σύμφωνα με τις προδιαγραφές του αεροσκάφους. Το αεροσκάφος κατεγράφη εκ νέου, με στοιχεία νηολογίου N28714 και επέστρεψε στην κυκλοφορία. Το Μάρτιο 1980, το αεροσκάφος αποσύρθηκε από την υπηρεσία και πέταξε στην αεροπορική βάση Davis-Monthan Air Force Base, προκειμένου να χρησιμοποιηθεί ως ανταλλακτικά, για τον ιπτάμενο στόλο των βυτιοφόρων καυσίμων KC-135 Stratotanker, της Αμερικανικής Πολεμικής Αεροπορίας. Τα στοιχεία νηολογίου του αεροσκάφους, ακυρώθηκαν το Μάρτιο του 1984.
Ευρωπαϊκό Πρωτάθλημα Καλαθοσφαίρισης Ανδρών Κ-18 2014

Το Ευρωπαϊκό Πρωτάθλημα Καλαθοσφαίρισης Ανδρών Κ-18 2014 είναι η 31η διοργάνωση της FIBA για τις ηλικίες κάτω των 18 ετών. Διεξάγεται στο Ικόνιο της Τουρκίας και συμμετέχουν 16 ομάδες. Η διοργάνωση διεξάγεται στο διάστημα 24 Ιουλίου-3 Αυγούστου. Περσινή πρωταθλήτρια είναι η Τουρκία. Η Τουρκία υπερασπίστηκε τον τίτλο της και πήρε το τρόπαιο και στην φετινή διοργάνωση.

Φάση Νοκ-Άουτ

Εδώ ανταγονίζονται οι 8 καλύτερες ομάδες.

Ματς Κατάταξης Θέσεων 5-8

Οι αγώνες διεξήχθησαν στις 2-3 Αυγούστου 2014.
Σίκαλη

Χαρακτηριστικά

Η σίκαλη μοιάζει πολύ με το σιτάρι και άλλα σιτηρά , έχει πολύ δυνατό ριζικό σύστημα αντέχει δε περισσότερο από αυτά ,σε φτωχά εδάφη και στην ξηρασία.
Τα φύλλα της είναι στενόμακρα, τραχιά , χνουδωτά και έχουν ερυθρωπό χρώμα.
Το κάθε στάχυ έχει σχήμα στρογγυλό και κυλινδρικό και φέρει πολύ μικρά στάχυα που έχουν τρία άνθη από τα οποία τα δύο είναι γόνιμα.
Ο καρπός της σίκαλης είναι πιο μακρύς και πιο μυτερός από αυτόν του σιταριού έχει δε χρώμα λαδί, σκούρο πράσινο, κίτρινο ή κυανοπράσινο. Η σίκαλη ευδοκιμεί περισσότερο σε ψυχρά κλίματα και είναι ανθεκτική σε δύσκολες συνθήκες, ενώ ταλαιπωρείται πολύ σε υψηλές θερμοκρασίες. Ποικιλίες που φυτεύονται τους φθινοπωρινούς μήνες μπορούν να αντέξουν και σε θερμοκρασίες 30 βαθμών υπό το μηδέν. Έτσι σίκαλη φυτεύεται σε βόρειες ψυχρές περιοχές, όπου άλλα σιτηρά δεν θα μπορούσαν να ευδοκιμήσουν.
Ο κόκκος της σίκαλης είναι θρεπτικός περιέχοντας έλαια, άμυλο, αρκετές πρωτεΐνες, βιταμίνες της ομάδας Β και κάλιο. Τα άλευρά της έχουν μικρότερη θρεπτική αξία από του σταριού και δίνουν σκουρόχρωμο ψωμί που όμως διατηρείται μαλακό για περισσότερο διάστημα.
Στη βόρεια Ευρώπη η χρήση ψωμιού από σίκαλη είναι μεγάλη γιατί προτιμάται από μεγάλο μέρος του πληθυσμού.
Συνήθως στο ψωμί αυτό προστίθεται και σιτάρι έτσι ώστε να βοηθήσει στο φούσκωμα καθώς τα άλευρα από σίκαλη δεν βοηθούν σε αυτό.
Η σίκαλη εκτός από την παραγωγή αλεύρων και ψωμιού χρησιμοποιείται στην παρασκευή οινοπνευματωδών ποτών καθώς και αναμεμιγμένη με άλλες τροφές στην παρασκευή ζωοτροφών.
Το σκληρό άχυρο του βλαστού της χρησιμοποιείται στην κατασκευή σκεπών σε πρόχειρα καταλύματα και καλύβες, στην κατασκευή ψάθινων καπέλων, χαρτιού και διαφόρων στρωμάτων.
Innocent Victim

Τραγούδια

1. Keep on Ridin'  (Hensley, Williams) - 3:40

2. Flyin' High (Hensley) - 3:19

3. Roller (Bolder, McDonald) - 4:41

4. Free 'n' Easy (Box, Lawton) - 3:05

5. Illusion (Hensley) - 5:05

6. Free Me (Hensley) - 3:34

7. Cheat 'n' Lie (Hensley) - 4:54

8. The Dance (Williams) - 4:49

9. Choices (Williams) - 5:49

Βραβεία

Innocent Victim'  (άλμπουμ)
Νέα Ζηλανδία (RIANZ Certification): Χρυσός

Μέλη των Uriah Heep

Το "Innocent Victim" ηχογραφήθηκε από τους εξής μουσικούς:
Τζον Λότον - φωνητικά
Μικ Μποξ - κιθάρα
Κεν Χένσλεϊ - πλήκτρα
Τρέβορ Μπόλντερ - μπάσο
Λι Κέρσλεηκ - τύμπανα
Αθανάσιος Σέκερης

Βιογραφικά στοιχεία

Έμαθε τα πρώτα γράμματα στη Σχολή της Δημητσάνας. Ακολούθησε το μεγαλύτερο αδελφό του στην Κωνσταντινούπολη και αφού συμπλήρωσε εκεί τις σπουδές του ασχολήθηκε και αυτός με το εμπόριο. Το 1816 εγκαταστάθηκε στην Οδησσό ως συνεταίρος του αδελφού του. Το 1817 μυήθηκε στη Φιλική Εταιρεία από τον Ν. Σκουφά, όταν ο τελευταίος φιλοξενήθηκε από τον Αθανάσιο Σέκερη στο σπίτι του στην Οδησσό. Μαζί του μυήθηκε και ο εμποροϋπάλληλός του Παναγιώτης Αναγνωστόπουλος. Τότε ήταν που αποφασίστηκε η μεταφορά της έδρας στην Κωνσταντινούπολη. Ο Σκουφάς πριν αναχωρήσει για την Κωνσταντινούπολη φανέρωσε στον Αθανάσιο την Αρχή και τον όρισε συναρχηγό με έδρα του την Οδησσό και υπεύθυνο για την Βεσσαραβία. Αναχωρώντας ο Σκουφάς από την Οδησσό θα πάρει μαζί του τον Παναγιώτη Αναγνωστόπουλο και ένα συστατικό γράμμα του Αθανασίου προς τον αδελφό του Παναγιώτη Σέκερη. Μερικές εβδομάδες αργότερα θα συναντήσει τον Παναγιώτη Σέκερη και θα τον μυήσει στη Φιλική Εταιρεία. Η μύηση αυτή αποφασιστικής σημασίας, διότι μέσω αυτού η Φιλική Εταιρεία εισήλθε στους κύκλους των μεγαλεμπόρων της Κωνσταντινούπολης, οι οποίοι την στήριξαν οικονομικά, ενώ με την επιρροή και τις ικανότητές τους διευκόλυναν την επέκταση του δικτύου της.
Με το ξέσπασμα της επανάστασης αποφάσισε να έπιστρεψει στην πατρίδα. Έφτασε από την Οδησσό στο τέλος Αυγούστου 1821. Υπηρέτησε ως επικεφαλής σώματος στρατού της επαρχίας Τριπόλεως σε διάφορες μάχες. Σε μία από αυτἐς μάλιστα πληγώθηκε στο δεξί χέρι. Μετά το θάνατο του αδελφού του Γεώργιου προσπάθησε να διοριστεί σε κάποια δημόσια θέση και να αποζημιωθεί για την προσφορά της οικογένειάς του στον Αγώνα. Το 1823 διορίστηκε πληρεξούσιος της επαρχίας Τριπόλεως στη Β΄ Εθνοσυνέλευση στο Άργος, το 1824 διορίστηκε Έπαρχος Παλαιών Πατρών. Από το 1828 μέχρι το 1831 ήταν επαρχιακός δημογέροντας Ναυπλίας. Από το 1835 μέχρι το 1843 κατέχει τη θέση του προέδρου πρωτοδικών. Το 1844 παύεται από τη θέση του Ειρηνοδίκη και τον συναντάμε ως επιστάτη και αποθηκάριο των Δημοσίων Προσόδων του δήμου Άργους.
Απόγονός του ήταν ο υπουργός Ευάγγελος Σέκερης καθώς και ο καθηγητής και πρόεδρος του Εθνικού Ιδρύματος Ερευνών Κωνσταντίνος Σέκερης.
Εθνική Ιορδανίας (καλαθοσφαίριση γυναικών)

Συμμετοχή σε διεθνείς διοργανώσεις

Μέχρι σήμερα η Ιορδανία δεν έχει ποτέ λάβει μέρος σε κάποια Ολυμπιακή Διοργάνωση, ούτε σε Παγκόσμιο Πρωτάθλημα. Η πρώτη και μοναδική μέχρι σήμερα συμμετοχή της στο Ασιατικό Πρωτάθλημα της FIBA Asia έλαβε χώρα το 1995, ενώ διαθέτει, παράλληλα, δικαίωμα συμμετοχής σε διοργανώσεις της WABA, θυγατρικής της FIBA Asia για την περιοχή της Δυτικής Ασίας.  
Επίσης, η Ιορδανία διαθέτει δικαίωμα συμμετοχής στους Μεσογειακούς Αγώνες, στους Παναραβικούς Αγώνες, στους Ασιατικούς Αγώνες και στους Αγώνες Δυτικής Ασίας υπό τη σκέπη της Διεθνούς Ολυμπιακής Επιτροπής.
Θεόπομπος ο Χίος

Βιογραφικό

Τα νεανικά του χρόνια τα πέρασε στην Αθήνα, μαζί με τον πατέρα του, τον Δαμασίστρατο, ο οποίος ήταν πλούσιος και ανήκε στην αριστοκρατική μερίδα της Χίου, όταν εξορίστηκε από την αντίπαλη δημοκρατική μερίδα.
Στην Αθήνα έτυχε επιμελημένης ανατροφής και περί το 360 π.Χ. μαθήτευσε παρά τον Ισοκράτη όπου και αναδείχθηκε ικανός ρήτορας, πριν γίνει ιστορικός. Ο Κικέρων μας μεταφέρει ένα ρητό στο οποίο ο Ισοκράτης παινεύει τις ικανότητες του Θεόπομπου.
Οι ρητορικές ικανότητες του Θεόπομπου ήταν μάλιστα τόσο εξαιρετικές, που το 352/351 π.Χ. τιμήθηκε με το επινίκιο έπαθλο της ρητορικής που θέσπισε η Αρτεμησία προς μνήμη του ανδρός της, Μαυσώλου, βασιλιά της Καρίας, ενώ ένας από τους συναγωνιστές του ήταν ο ίδιος ο Ισοκράτης. Ο Θεόπομπος αναδείχθηκε κυρίως σε ρητορικούς επιδεικτικούς λόγους και καυχιόταν ότι δεν υπήρχε σπουδαία αρχαία ελληνική πόλη που να μην είχε χειροκροτήσει τη ρητορική του δεινότητα.
Τα συνεχή αυτά ταξίδια του συντέλεσαν κατά πολύ να γνωρίσει πολλές αρχαίες πόλεις και λαούς που αποτέλεσαν εξαίρετη προπαρασκευή για συγγραφή ιστορίας. Ταυτόχρονα σύναψε σχέσεις με τους περισσότερους πολιτικούς άνδρες της εποχής του. Ανέπτυξε φιλία με τον Βασιλέα των Μακεδόνων Αλέξανδρο με τη συνδρομή του οποίου και επέστρεψε στην πατρίδα του το 333 π.Χ. σε ηλικία 45 ετών, όπου για ένα χρονικό διάστημα έγινε αρχηγός του αριστοκρατικού κόμματος.
Ο θάνατος του Αλέξανδρου υπήρξε για τον Θεόπομπο μεγάλη συμφορά αφού εκδιώχθηκε για δεύτερη φορά από την πατρίδα του. Τότε αρχικά κατέφυγε στην Έφεσο και στη συνέχεια μετά από διάφορες πόλεις κατέληξε στην Αίγυπτο, παρά τον Πτολεμαίο τον Α΄, από τον οποίο και βρήκε άσυλο αφού προηγουμένως είχε διατρέξει σοβαρό κίνδυνο για τη ζωή του λόγω του ανήσυχου πνεύματος που τον διέκρινε.

Δεν είναι τελικά γνωστό που ακριβώς τερμάτισε ο βίος του που κατά πάσα πιθανότητα πέθανε σε βαθύ γήρας.
Ο Θεόπομπος υπήρξε πολυγραφότατος. Ακολούθησε την συμβουλή του δασκάλου του και έγινε ιστορικός. Φέρεται να έγραψε περί τους 170.000 στίχους. Το ρητορικό του έργο αποτελεί μόνο το 1/8 του συνόλου του έργου του, ενώ όλο το υπόλοιπο αφορά Ιστορία.

Το έργο του

Τα συγγράμματα του Θεόπομπου είναι ως επί το πλείστον ιστορικού περιεχομένου. Γι'αυτό και τα χρησιμοποιούν πολλοί κατοπινοί συγγραφείς. Μέχρι το 1907 μόνο λίγα αποσπάσματα από τα έργα του ήταν γνωστά.
Ο B. P. Grenfell και ο A. S. Hunt ανακάλυψαν έναν πάπυρο με κείμενα ενός αρχαίου Έλληνα ιστορικού από τον 4ο αιώνα π.Χ. και το δημοσίευσαν στο Oxyrhynchus Papyri, Τόμος 5 (Oxford, 1908). Ο Eduard Meyer, ο Ulrich von Wilamowitz-Moellendorff και ο Georg Busolt υπέθεσαν ότι είναι τμήμα των «Ελληνικών» του Ηρόδοτου, πράγμα που αμφισβήτησαν οι Friedrich Blass, John Bagnall Bury, E. M. Walker και άλλοι, οι οποίοι αντίθετα υποστήριζαν ότι είναι σύγγραμμα του Αθηναίου Κράτιππου. Τελικά ο Bruno Bleckmann υπέθεσε ότι είναι έργο του Θεόπομπου.
Χλαινιέλλος ο μελανόκερως

Βιολογία

Ο βιολογικός κύκλος ολοκληρώνεται σε ένα χρόνο. Είναι τα ακμαία που ξεχειμωνιάζουν. Η σύζευξη γίνεται την άνοιξη. Όπως τα ακμαία, οι προνύμφες είναι θηρευτές.

Γεωγραφική εξάπλωση

Ο Χλαινιέλλος ο μελανόκερως δεν είναι σπάνιο είδος. Τον συναντούμε σε κάθε τύπο υγρότοπου, κοντά σε στάσιμο ή τρεχούμενο νερό, σε βαλτούς ή υγρά λιβάδια. Υπάρχουν αναφορές από όλη την Ευρώπη με εξαίρεση την Πορτογαλία και μερικά νησιά της Μεσογείου. Ο χώρος διαμονής επεκτείνεται και στην ανατολική Παλαιαρκτική.
ΣΠΟΡ FM 94.6

Ιστορία

Ο σταθμός ιδρύθηκε στις 25 Νοεμβρίου 1994 ως Athens FM. Το καλοκαίρι του 1996 μετονομάστηκε σε ΣΠΟΡ FM και το 2001 ξεκίνησε μιαν εμπορική συνεργασία με τη NOVA και το νεοϊδρυθέν συνδρομητικό αθλητικό κανάλι SuperSport, και έτσι μετονομάστηκε σε SuperSport FM. Το πρόγραμμα του σταθμού ακολουθούσε τον προσανατολισμό του τηλεοπτικού καναλιού και ήταν αθλητικό. Την 1 Ιουνίου του 2008 μετονομάζεται σε NovaΣΠΟΡ FM 94.6 διατηρώντας τον αθλητικό του χαρακτήρα. Λόγω της οικονομικής κρίσης της ιδιοκτήτριας εταιρείας του σταθμού, ο σταθμός πωλείται στον Γιάννη Αλαφούζο και στον ΣΚΑΪ την 21 Ιανουαρίου 2014, μετονομάζοντας τον σταθμό σε ΣΠΟΡ FM 94.6.

Πρόγραμμα

Ο σταθμός μεταδίδει κυρίως αθλητικά γεγονότα και αθλητικές εκπομπές, ενώ υπάρχουν και δελτία ειδήσεων μικρής διάρκειας καθώς και μία ενημερωτική εκπομπή. Τα Σαββατοκύριακα ο σταθμός παίζει μία εκπομπή μουσικού περιεχομένου.

Διαχείριση

Πρώτος διευθυντής του σταθμού ήταν ο Χρήστος Σωτηρακόπουλος. Νέος διευθυντής του σταθμού είναι από τις 16 Μαΐου του 2015 ο Γιώργος Κοσμάς. Ο σταθμός ανήκει ιδιοκτησιακά στην Εκπαιδευτική, Ραδιοτηλεοπτική, Εκδοτική, Παραγωγική, Οργανωτική Ανώνυμη Εταιρεία Μέσων Μαζικής Επικοινωνίας με τον διακριτικό τίτλο Οργανισμός Μέσων Μαζικής Επικοινωνίας Α.Ε.

Εγκαταστάσεις

Από την αρχή της λειτουργίας του, ο σταθμός έδρευε και στεγαζόταν στην οδό Δαβάκη 58, στην Καλλιθέα. Μετά την αγορά του σταθμού από τον ΣΚΑΪ, μετακόμισε στις εγκαταστάσεις του ομίλου στο Νέο Φάληρο, στον Πειραιά.

Συχνότητες

Ο σταθμός δεν εκπέμπει πανελλαδικά, αλλά το πρόγραμμά του μεταδίδεται από διάφορους σταθμούς σε πολλές περιοχές της Ελλάδας.
Λογαριασμός για την Απασχόληση και την Επαγγελματική Κατάρτιση

Ο Λογαριασμός για την Απασχόληση και την Επαγγελματική Κατάρτιση (ΛΑΕΚ) είναι ένας πόρος τον οποίο καταβάλλουν οι εργοδότες για τις περισσότερες κατηγορίες εργαζομένων. Τα χρήματα αυτά συγκεντρώνονται στον ΟΑΕΔ ο οποίος και είναι υπεύθυνος για τη διαχείρισή τους. Ο Λογαριασμός για την Απασχόληση και την Επαγγελματική Κατάρτιση συστάθηκε με το άρθρο 1 του Ν. 2434/96.

Γενικά

Τα χρήματα που καταβάλλονται είναι το 0,45% των μικτών αποδοχών του εργαζόμενου και καταβάλλονται στο ΙΚΑ μαζί με τις εισφορές που καταβάλλει ο εργοδότης. Τα χρήματα αυτά συγκεντρώνονται και μπορούν να χρησιμοποιηθούν μόνο για εκπαίδευση και επαγγελματική κατάρτιση όσων ασφαλίζονται στο ΙΚΑ.
Κάθε επιχείρηση (δημόσια ή ιδιωτική) μπορεί να ζητήσει από τον Ο.Α.Ε.Δ. τα χρήματα που έχει καταβάλει για να τα χρησιμοποιήσει για εκπαίδευση ή κατάρτιση όσων εργαζόμενων έχει ασφαλισμένους στο ΙΚΑ και η κατηγορία στην οποία τους ασφαλίζει επιβάλλει την καταβολή του πόρου 0,45% για ΛΑΕΚ.

Επιδότηση

Παλαιότερα η επιδότηση των προγραμμάτων ΛΑΕΚ 1-25 γινόταν με τη μορφή πληρωμής του φορέα ο οποίος ήταν και υπεύθυνος για την πληρωμή των επιδοτούμενων μερών (καταρτιζόμενοι, εκπαιδευτικοί οργανισμοί κλπ). Πλέον η πληρωμές γίνονται με απευθείας κατάθεση στους τραπεζικούς λογαριασμούς ώστε να αποφεύγονται, όσο το δυνατόν, οι ατασθαλίες.

Περικοπές

Στα πλαίσια μείωσης των εργοδοτικών εισφορών το 2014 η Κυβέρνηση αποφάσισε τη μείωση της εισφοράς προς τον ειδικό αυτό Λογαριασμό.
Η ωραία του κουρέα

Πλοκή

Ο κουρέας Γιάννης (Γιάννης Γκιωνάκης) και η κoμμώτρια Μάρθα (Μάρθα Καραγιάννη) είναι ερωτευμένοι και σκοπεύουν να παντρευτούν. Ωστόσο, ο Γιάννης πρέπει να αποκαταστήσει πρώτα τις τέσσερις αδελφές του, κάτι που είναι ιδιαίτερα δύσκολο, καθώς δεν υπάρχει η σχετική προίκα. Έτσι, η Μάρθα αποφασίζει να βρει γαμπρό για την κάθε κοπέλα και κατοχυρώνει την προίκα, δίνοντας το σπίτι του κουρέα ως αντιπαροχή. Με τα διαμερίσματα που παίρνει αποκαθίστανται και οι τέσσερις αδελφές αλλά και η ίδια με τον αρραβωνιαστικό της.

Ηθοποιοί

Στην ταινία παίζουν οι ηθοποιοί: Γιάννης Γκιωνάκης,  Μάρθα Καραγιάννη, Αλέκος Τζανετάκος, Χρόνης Εξαρχάκος, Σωτήρης Μουστάκας, Γιώργος Μιχαλακόπουλος, Νίκος Τσούκας, Νίτσα Μαρούδα, Αιμιλία Υψηλάντη, Κατερίνα Γώγου, Μαρία Μπονέλου, Ηλέκτρα Καλαμίδου, Νικήτας Πλατής, Αθηνόδωρος Προύσαλης, Μαίρη Μεταξά, Γιώργος Μεσσάλας, Γιώργος Ξύδης, Θόδωρος Κεφαλόπουλος.

Στοιχεία ταινίας

Η διάρκεια της ταινίας είναι 80 λεπτά. Η σκηνοθεσία και οι στίχοι των τραγουδιών που ακούγονται στην ταινία είναι του Ντίνου Δημόπουλου, το σενάριο  του Λάκη Μιχαηλίδη, η μουσική του Νίκου Μαμαγκάκη και η χορογραφία του Γιάννη Φλερρύ. Τραγουδούν ο Γιάννης Πουλόπουλος, η Πόπη Αστεριάδη, ο Γιώργος Χατζηαντωνίου και η Βάκια Βάλβη. Η παραγωγή της ταινίας είναι της Φίνος Φιλμ.

Διάφορα

Η ταινία προβλήθηκε τη σεζόν 1968-1969 και έκοψε 228.142 εισιτήρια. Ήρθε στην 31η θέση σε 108 ταινίες.
Cheek to Cheek (άλμπουμ)

Σινγκλ

Πρώτο single επιλέχθηκε το διαχρονικό κομμάτι "Anything Goes" και κυκλοφόρησε στις 29 Ιουλίου 2014 στις ψηφιακές πλατφόρμες, μαζί με το μουσικό του βίντεο στο YouTube κανάλι της Lady Gaga. Ακολούθησε το "I Can't Give You Anything but Love" στις 19 Αυγούστου 2014. Επτά μέρες μετά κυκλοφόρησε και το μουσικό του βίντεο. Και τα δύο κατάφεραν να φτάσουν και τα δύο #1 θέση στις Jazz κατηγορίες στο Billboard. 
Στις 16 Σεπτεμβρίου 2014 το "Nature Boy" έγινε διαθέσιμο για streaming από το κανάλι της Gaga.

Κριτικές

Οι κριτικές για αυτό το άλμπουμ ήταν κυρίως θετικές. Το άλμπουμ αυτό αποκαλείται από πολλούς ως "Η Ένωση Δύο Διαφορετικών Εποχών Σε Ένα Άλμπουμ". To album κατάφερε να κατακτήσει την κορυφή του Billboard 200 με 131.000 πωλήσεις την πρώτη εβδομάδα κάνοντας το έβδομο jazz album από το 2000 μέχρι σήμερα που τα καταφέρνει. Αυτό ήταν το τρίτο συνεχόμενο άλμπουμ της Gaga που κατόρθωσε να φτάσει στην κορυφή και το δεύτερο για τον Tony Bennett. Μέχρι τις 9 Ιανουαρίου 2015, το άλμπουμ κατάφερε να πουλήσει 524.000 αντίτυπα στις Η.Π.Α. καθιστώντας χρυσό από την Recording Industry Association of America. Το άλμπουμ κατάφερε να κερδίσει ένα Βραβείο Γκράμι, στην κατηγορία Best Traditional Pop Vocal Album.
Αρχάμπολη

Η Αρχάμπολη (ή Χαρχάμπολη) είναι περιοχή 50 χλμ βορειοανατολικά της Καρύστου, μεταξύ των οικισμών Ευαγγελισμός και Θύμι, όπου βρίσκεται ο αρχαιολογικός χώρος στον οποίο σώζονται τα ερείπια ενός οργανωμένου οικιστικού συνόλου. Στην τοποθεσία υπάρχει μια μικρή αλλά πλούσια αμμουδιά.

Ιστορία

Η χαράδρα της Αρχάμπολης, όπου είναι ορατά αρχαία ευρήματα που πιθανόν αποτελούσαν ίσως μια οργανωμένη πόλη ή απλώς ένα οικισμό μεταλλωρύχων και ο οποίος χρονολογείται απ΄τον 8ο έως 1ο αιώνα π.Χ και εγκαταλείφθηκε για άγνωστη αιτία κατά τη Ρωμαϊκή περίοδο. Επίσης η περιοχή λεηλατήθηκε από τον Μιθριδάτη το 80 π.Χ.
Στην αρχαιότητα αποτελούσε ένα από τα μεταλλεία του Καφηρέα και ένας από τους αρχαιότερους οικισμούς στην περιοχή, η εξαφάνισή της οφείλεται, εκτός από το πέρασμα του χρόνου, σε διάφορα φυσικά αίτια.
Σήμερα αν και δεν είναι ιδιαίτερα γνωστή,είναι από της περιοχές του Καφηρέα που επισκέπτονται αρκετοί (για τα δεδομένα της περιοχής)-κυρίως για ψάρεμα - και από την Ελλάδα αλλά και από το εξωτερικό,και οφείλεται κυρίως στην όμορφη αλλά και πλούσια αμμουδιά που διαθέτει,αλλά και στο γεγονός ότι αποτελεί ένα ιδιαίτερο τοπίο.
Στην περιοχή υπάρχει μια μικρή Εκκλησία Άγιος Γεώργιος και γιόρταζε κατά παράδοση την πρώτη Κυριακή του Μάη.